VALSTYBINĖS TERITORIJŲ PLANAVIMO IR STATYBOS INSPEKCIJOS

PRIE APLINKOS MINISTERIJOS VIRŠININKAS

ĮSAKYMAS

DĖL valstybinėje teritorijų planavimo ir statybos inspekcijoje prie aplinkos ministerijos informacijos apie pažeidimus, gautos vidiniu informacijos kanalu, teikimo ir tvarkymo aprašo patvirtinimo

2022 m. spalio 25 d. Nr. 1V-161

Vilnius

Vadovaudamasi Lietuvos Respublikos pranešėjų apsaugos įstatymo 16 straipsnio 1 ir 3 dalimis, Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo, patvirtinto Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“, nuostatomis ir Valstybinės teritorijų planavimo ir statybos inspekcijos prie Aplinkos ministerijos nuostatų, patvirtintų Lietuvos Respublikos aplinkos ministro 2003 m. liepos 9 d. įsakymu Nr. 349 „Dėl Valstybinės teritorijų planavimo ir statybos inspekcijos prie Aplinkos ministerijos nuostatų patvirtinimo“, 19.1 ir 19.15 papunkčiais:

1. T v i r t i n u Valstybinėje teritorijų planavimo ir statybos inspekcijoje prie Aplinkos ministerijos informacijos apie pažeidimus, gautos vidiniu informacijos kanalu, teikimo ir tvarkymo aprašą su priedais (pridedama).

2. P a v e d u Valstybinės teritorijų planavimo ir statybos inspekcijos prie Aplinkos ministerijos (toliau – Inspekcija) patarėjų grupės vyriausiajam patarėjui atsakingam už korupcijos prevenciją ir jam pavaldiems darbuotojams užtikrinti Valstybinėje teritorijų planavimo ir statybos inspekcijoje prie Aplinkos ministerijos informacijos apie pažeidimus, gautos vidiniu informacijos kanalu, teikimo ir tvarkymo aprašo nuostatų įgyvendinimą Inspekcijoje.

3. S k i r i u įsakymo 2 punkte nurodytus Inspekcijos darbuotojus kompetentingu subjektu, atsakingu už vidinio informacijos apie pažeidimus teikimo kanalo administravimą, informacijos apie pažeidimus nagrinėjimą, konfidencialumo užtikrinimą.

4. P r i p a ž į s t u netekusiu galios Inspekcijos viršininko 2020 m. liepos 30 d. įsakymą Nr. 1V-132 „Dėl Valstybinėje teritorijų planavimo ir statybos inspekcijoje prie Aplinkos ministerijos informacijos apie pažeidimus, gautos vidiniu informacijos kanalu, teikimo ir tvarkymo aprašo patvirtinimo“ su visais pakeitimais ir papildymais.

5. N u s t a t a u, kad šis įsakymas įsigalioja 2022 m. spalio 28 d.

Viršininkė	Eglė Kuklierienė

PATVIRTINTA

Valstybinės teritorijų planavimo ir statybos

inspekcijos prie Aplinkos ministerijos viršininko

2022 m. spalio 25 d. įsakymu Nr. 1V-161

VALSTYBINĖJE TERITORIJŲ PLANAVIMO IR STATYBOS INSPEKCIJOJE PRIE APLINKOS MINISTERIJOS Informacijos apie pažeidimus, gautOs vidiniu informacijos kanalu, teikimo ir tvarkymo APRAŠAS

I Skyrius

BENDROSIOS NUOSTATOS

1. Valstybinėje teritorijų planavimo ir statybos inspekcijoje prie Aplinkos ministerijos informacijos apie pažeidimus, gautos vidiniu informacijos kanalu, teikimo ir tvarkymo aprašas (toliau – Aprašas) nustato:

1.1. informacijos apie Valstybinėje teritorijų planavimo ir statybos inspekcijoje prie Aplinkos ministerijos (toliau – Inspekcija) galimai rengiamus, padarytus ar daromus pažeidimus teikimo Inspekcijos vidiniu informacijos apie pažeidimus teikimo kanalu (toliau – vidinis kanalas) tvarką;

1.2. informacijos apie pažeidimus priėmimo Inspekcijos vidiniu kanalu tvarką;

1.3. informacijos apie pažeidimų, gautų Inspekcijos vidiniu kanalu, vertinimo ir sprendimų priėmimo tvarką.

2. Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme (toliau – Pranešėjų apsaugos įstatymas) ir Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Nutarimas).

3. Inspekcijoje gauta informacija apie pažeidimus priimama, registruojama, nagrinėjama ir asmenų, teikiančių informaciją apie pažeidimus, apsaugos priemonės užtikrinamos vadovaujantis Pranešėjų apsaugos įstatymu, Nutarimu, Aprašu ir kitais teisės aktais.

4. Apraše vartojamos sąvokos:

4.1. informacija apie pažeidimą – vidiniu kanalu arba kompetentingai institucijai žodžiu ar raštu, arba viešai asmens teikiama informacija apie pažeidimą;

4.2. informaciją apie pažeidimą pateikiantis asmuo – fizinis asmuo, pateikiantis informaciją apie pažeidimą įstaigoje, apie kurį sužinojo iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su šia įstaiga arba įdarbinimo ar kitų iki sutartinių santykių metu, taip pat informaciją apie pažeidimą pateikiantis savarankiškai dirbančio asmens statusą turintis asmuo, akcininkas ar asmuo, priklausantis įmonės administraciniam, valdymo ar priežiūros organui (įskaitant vykdomųjų galių neturinčius narius, taip pat savanorius ir apmokamus ar neapmokamus stažuotojus), arba bet kuris fizinis asmuo, dirbantis prižiūrint ir vadovaujant rangovams, subrangovams ir (ar) tiekėjams;

4.3. pranešėjas – Aprašo 4.2 papunktyje nurodytas asmuo, kurį kompetentinga institucija – Lietuvos Respublikos generalinė prokuratūra – pripažįsta pranešėju;

4.4. kompetentingas subjektas – Inspekcijos patarėjų grupės atsakingi asmenys už korupcijos prevenciją, kurie administruoja vidinį informacijos apie pažeidimus teikimo kanalą, nagrinėja juo gautą informaciją apie pažeidimus, užtikrina asmens, pateikusio informaciją apie pažeidimus, konfidencialumą;

4.5. vidinis informacijos apie pažeidimus teikimo kanalas – Inspekcijoje nustatyta tvarka sukurta ir taikoma informacijos apie pažeidimus teikimo, tyrimo ir asmens informavimo procedūra;

4.6. pažeidimas – Inspekcijoje galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas, mėginimas nuslėpti minėtą pažeidimą ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos informaciją apie pažeidimą pateikiantis asmuo sužino iš savo turimų ar turėtų tarnybos, darbo ar sutartinių (konsultavimo, rangos, subrangos, stažuotės, praktikos, savanoriškos veiklos ir pan.) santykių su šia įstaiga arba įdarbinimo ar kitų iki sutartinių santykių metu;

4.7. pranešimas – Pranešėjų apsaugos įstatyme nustatytus formos reikalavimus atitinkantis arba laisvos formos, nurodant, kad vadovaujamasi šiuo įstatymu, kreipimasis į Inspekciją, kuriame pateikiama konkreti informacija apie pažeidimą, atitinkantį šiame įstatyme nustatytus požymius;

4.8. konfidencialumas – įstaigų ir kitų subjektų bei jų darbuotojų, valstybės tarnautojų ar pareigūnų veiklos principas, kuriuo užtikrinama, kad informaciją apie pažeidimą pateikusio asmens duomenys ir kita jį tiesiogiai ar netiesiogiai identifikuoti leidžianti informacija tvarkomi tik darbo ar tarnybos funkcijų atlikimo tikslais ir kad ši informacija neatskleidžiama tretiesiems asmenims, išskyrus Pranešėjų apsaugos įstatyme nustatytus atvejus;

4.9. kitos Apraše vartojamos sąvokos suprantamos taip, kaip jos apibrėžtos Pranešėjų apsaugos įstatyme ir kituose teisės aktuose, reglamentuojančiuose pranešėjų apsaugos reikalavimus.

5. Inspekcijos valstybės tarnautojai ir darbuotojai, dirbantys pagal darbo sutartis (toliau – darbuotojai), kurie gauna, vertina, nagrinėja informaciją apie pažeidimą, privalo užtikrinti teikiamos informacijos konfidencialumą, išskyrus teisės aktuose nustatytus atvejus.

II SKYRIUS

INFORMACIJOS APIE PAŽEIDIMUS PATEIKIMAS, PRIĖMIMAS, persiuntimAS ir registravimas

6. Informaciją apie pažeidimą pateikiantis asmuo pranešimą apie pažeidimą gali pateikti:

6.1. užpildydamas ir pasirašydamas Aprašo 1 priede nurodytą pranešimo apie pažeidimą formą;

6.2. pateikdamas laisvos formos pasirašytą pranešimą, kuriame būtų nurodyta, kad jis teikiamas vadovaujantis Pranešėjų apsaugos įstatymu.

7. Informaciją apie pažeidimą pateikiantis asmuo, teikiantis laisvos formos pranešimą apie pažeidimą, pranešime turi nurodyti:

7.1. savo vardą, pavardę, asmens kodą arba gimimo datą, jeigu asmens kodo neturi, darbovietę, kitus kontaktinius duomenis (asmens pasirinkimu: elektroninio pašto adresą, telefono ryšio numerį, adresą korespondencijai);

7.2. žinomą jam informaciją apie su pažeidimu susijusį asmenį, kada, kokiu būdu ir kokį pažeidimą padarė, daro ar rengiasi daryti bei sužinojimo apie pažeidimą datą ir aplinkybes;

7.3. kitus turimus dokumentus, duomenis ar informaciją, atskleidžiančią galimo pažeidimo požymius;

7.4. ar pageidauja, kad jam būtų suteiktas pranešėjo statusas.

8. Inspekcijai informaciją apie pažeidimą pateikiantis asmuo gali pateikti vidiniu kanalu šiais būdais:

8.1. tiesiogiai atvykęs į Inspekciją jos darbo valandomis pas kompetentingą subjektą adresu: A. Vienuolio g. 8, 01104, Vilnius, 206 kabinetas;

8.2. atsiųsti pranešimą, pasirašytą kvalifikuotu elektroniniu parašu, arba pasirašyto pranešimo skaitmeninę kopiją Inspekcijos elektroninio pašto adresu skaidrumas@vtpsi.lt;

8.3. atsiųsti asmens pasirašytą pranešimą paštu Aprašo 8.1 papunktyje nurodytu adresu. Siunčiant pranešimą paštu, po Inspekcijos pavadinimu ant voko turi būti nurodoma žyma „Kompetentingam subjektui asmeniškai“.

9. Informaciją apie pažeidimą pateikiančio asmens duomenys tvarkomi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo, kuriuo panaikinama Direktyva 95/46/EB ir kitų teisės aktų, reglamentuojančių asmens duomenų tvarkymą, nustatyta tvarka. Pranešimo formoje prašomi nurodyti asmens duomenys, reikalingi identifikuoti asmenį sprendžiant klausimą dėl pranešėjo statuso jam suteikimo.

10. Pranešimus priima ir Inspekcijos dokumentų valdymo informacinėje sistemoje (toliau – DVIS) registre, kurio identifikavimo žymuo PAD, užregistruoja kompetentingas subjektas, kuris įstaigoje administruoja vidinį kanalą ir yra atsakingas už Pranešėjų apsaugos įstatymo reikalavimų vykdymą.

11. Jei pranešimas apie pažeidimą, atitinkantis Pranešėjų apsaugos įstatymo reikalavimus, Inspekcijoje buvo gautas kitu elektroninio pašto adresu, nei nurodyta Aprašo 8.2 papunktyje, ar paštu, jis neregistruojamas ir nedelsiant persiunčiamas Aprašo 8.2 papunktyje nurodytu elektroninio pašto adresu ar perduodamas kompetentingam subjektui, neatskleidžiant gautos informacijos tretiesiems asmenims. Kitu elektroninio pašto adresu gauta ir (ar) persiųsta informacija apie pažeidimą turi būti nedelsiant ištrinta.

12. Pranešimus apie pažeidimus, atitinkančius šio Aprašo nuostatas, nagrinėja kompetentingas subjektas. Jei pagal kompetenciją pranešimui tirti būtina kito Inspekcijos specialisto pagalba, kompetentingas subjektas kreipiasi į Inspekcijos viršininką tarnybiniu pranešimu (pateikiama nuasmeninta informacija apie pažeidimą) dėl tarnybinės pagalbos suteikimo. Tokiais atvejais paskirtas Inspekcijos darbuotojas, padėsiantis tirti nusižengimą pagal kompetenciją pasirašo konfidencialumo pasižadėjimą (Aprašo 2 priedas), kuris užregistruojamas DVIS.

13. Siunčiamus raštus, susijusius su pranešimų, kuriems taikomi Pranešėjų apsaugos įstatymo ir šio Aprašo reikalavimai, nagrinėjimu, parengia ir pasirašo kompetentingas subjektas. Siunčiamus raštus Inspekcijos DVIS registre, kurio identifikavimo žymuo PAD1, užregistruoja kompetentingas subjektas.

14. Atsakymai siunčiami tokiu būdu, kokiu buvo gautas pranešimas, išskyrus atvejus, kai informaciją apie pažeidimą pateikiantis asmuo nurodo kitą atsakymo pateikimo būdą. Informacija apie pranešimo nagrinėjimo eigą ir rezultatus, kita Apraše nurodyta informacija asmenims, pateikusiems pranešimus, teikiama tik tada, jeigu nurodyti jų kontaktiniai duomenys. Jei kontaktiniai duomenys nenurodyti, informacija apie pranešimo nagrinėjimo rezultatus pateikiama Inspekcijos DVIS užbaigiant užduoties vykdymą (suvedama kaip užduoties rezultatas).

15. Kompetentingo subjekto parengtus raštus asmenims siunčiant elektroniniu paštu, naudojamas Aprašo 8.2 papunktyje nurodytas elektroninis paštas. Parengtus raštus siunčiant paštu, kompetentingas subjektas raštą išsiuntimui užklijuotame voke perduoda Inspekcijos Administravimo skyriaus darbuotojams, kuriems priskirta ši funkcija, arba atitinkamas dokumentų siuntimo paslaugas teikiantiems subjektams.

III skyrius

INFORMACIJOS APIE PAŽEIDIMUS VERTINIMAS, SPRENDIMŲ PRIĖMIMAS

16. Kompetentingas subjektas, vidiniu kanalu gavęs informaciją apie pažeidimą, nedelsiant vertina:

16.1. ar informaciją apie pažeidimą pateikiantis asmuo, teikiantis informaciją apie pažeidimą, nėra anonimas;

16.2. ar informaciją apie pažeidimą pateikiantis asmuo pageidauja gauti pranešėjo statusą (vertinama, ar laikomasi Aprašo 6–7 punktuose nurodytų reikalavimų). Jeigu iš informaciją apie pažeidimą pateikiančio asmens pateikto pranešimo apie pažeidimą formos ir / ar turinio nėra aišku, ar informaciją apie pažeidimą pateikiantis asmuo pageidauja pranešėjo statuso, kompetentingas subjektas kreipiasi į asmenį, kad jis Aprašo 19 punkte nustatyta tvarka patikslintų informaciją;

16.3. ar Inspekcija yra įgaliota pagal kompetenciją tirti informaciją apie pažeidimą pateikusio asmens pranešime pateiktą informaciją.

17. Kompetentingas subjektas ne vėliau kaip per 2 darbo dienas nuo informacijos apie pažeidimą gavimo turi pranešti informaciją apie pažeidimą pateikusiam asmeniui apie šios informacijos gavimą.

18. Kompetentingas subjektas užtikrina asmens, pateikusio pranešimą, konfidencialumą nuo kreipimosi gavimo momento, išskyrus teisės aktų nustatytais atvejais.

19. Jei pateiktą pranešimą dėl reikalavimų jo teikimui nesilaikymo reikia patikslinti arba iš pateikto pranešimo neaišku, ar kreipęsis informaciją apie pažeidimą pateikiantis asmuo pageidauja pranešėjo statuso, kompetentingas subjektas nedelsdamas kreipiasi į informaciją apie pažeidimą pateikusį asmenį su prašymu patikslinti pranešimą (išskyrus atvejus, kai informaciją apie pažeidimą pateikiantis asmuo nėra nurodęs kontaktinių duomenų). Papildoma informacija Inspekcijai teikiama vidiniu kanalu.

20. Kompetentingas subjektas visais atvejais informaciją apie pažeidimą per 2 darbo dienas nuo pranešimo gavimo dienos persiunčia kompetentingai institucijai – Lietuvos Respublikos generalinei prokuratūrai (toliau – Generalinė prokuratūra). Toks pranešimas persiunčiamas Generalinei prokuratūrai nepriklausomai nuo to, ar Inspekcija įgaliota / neįgaliota pagal kompetenciją nagrinėti pranešimą. Kompetentingas subjektas per 2 darbo dienas nuo pranešimo gavimo dienos informuoja pranešimą pateikusį asmenį apie pranešimo persiuntimą Generalinei prokuratūrai.

21. Kompetentingas subjektas apie sprendimą dėl vidiniu kanalu pateikto pranešimo privalo raštu informuoti asmenį ne vėliau kaip per 10 darbo dienų nuo šios informacijos gavimo patvirtinimo apie jo pateiktos informacijos nagrinėjimo eigą (numatytus ar atliktus nagrinėjimo veiksmus, jų pagrindimą) arba atsisakymą šią informaciją nagrinėti.

22. Kompetentingas subjektas, išnagrinėjęs pranešimą per 2 darbo dienas, pateikia atsakymą ir informuoja asmenį, teikusį informaciją apie pažeidimą, ir Generalinę prokuratūrą apie:

22.1. pateiktos informacijos nagrinėjimo rezultatus;

22.2. veiksmus, kurių buvo imtasi ar planuojama imtis;

22.3. sprendimą, priimtą kompetentingo subjekto;

22.4. taikytą atsakomybę, nustačius pažeidimo padarymo faktą;

22.5. priimto sprendimo apskundimo tvarką.

23. Nustačius pažeidimo padarymo faktą, kompetentingas subjektas informuoja informaciją apie pažeidimą pateikusį asmenį apie pažeidimą padariusiems asmenims taikytą atsakomybę.

24. Vadovaudamasis Pranešėjų apsaugos įstatymo 4 straipsnio 4 dalies 4 punktu, jei informaciją apie pažeidimą pateikiantis asmuo, pateikęs pranešimą, negavo atsakymo arba Inspekcijoje nebuvo imtasi veiksmų reaguojant į pateiktą informaciją, vadovaudamasis Pranešėjų apsaugos įstatymo 4 straipsnio 4 dalies 4 punktu turi teisę tiesiogiai kreiptis į kompetentingą instituciją – Generalinę prokuratūrą ir jai pateikti pranešimą apie pažeidimą (Aprašo 1 priedas).

Iv SKYRIUS

KOMPETENTINGO SUBJEKTO FUNKCIJOS

25. Kompetentingas subjektas vykdo šias funkcijas:

25.1. administruoja vidinį kanalą;

25.2. analizuoja ir tiria vidiniu kanalu gautą informaciją apie pažeidimus;

25.3. užtikrina vidiniu kanalu asmens, teikusio informaciją apie pažeidimą konfidencialumą, išskyrus įstatymuose nustatytus atvejus;

25.4. bendradarbiauja su Inspekcijos darbuotojais, kompetentingomis institucijomis, teikdamas ir (ar) gaudamas reikalingą informaciją;

25.5. renka ir kaupia nuasmenintus statistinius duomenis apie gautų pranešimų skaičių ir jų nagrinėjimo rezultatus. Einamųjų metų sausio mėnesį apibendrina praeitų metų informacijos apie pažeidimus, kuriems taikomi Pranešėjų apsaugos įstatymo reikalavimai, gavimo, tyrimo ir nagrinėjimo duomenis. Statistinius duomenis apie pateiktos informacijos apie pažeidimus atvejus, t. y. gautos informacijos apie pažeidimus skaičių, vertinimo rezultatus, kitą apibendrintą informaciją apie pažeidimus, kurie buvo atskleisti remiantis asmenų pateikta informacija, tarnybiniu pranešimu teikia Inspekcijos viršininkui;

25.6. užtikrina, kad įstaigos vidiniu kanalu pateikta informacija apie pažeidimą būtų kaupiama ir laikoma patvarioje ir prireikus atkuriamoje laikmenoje, kurioje galima rasti informacijos, susijusios su pažeidimu. Laikmenoje taip pat saugomi per informaciją apie pažeidimą teikiančio asmens ir kompetentingo subjekto susitikimus įrašyti pokalbiai, jei tokie įrašai daromi, pokalbių protokolai ir kita informacija, susijusi su pažeidimu, apie kurį pranešta;

25.7. atlieka kitas Pranešėjų apsaugos įstatyme ir Apraše nustatytas funkcijas.

26. Kompetentingas subjektas, vykdydamas jam priskirtas funkcijas, turi Pranešėjų apsaugos įstatyme, Nutarime ir Apraše nustatytas teises.

V SKYRIUS

BAIGIAMOSIOS NUOSTATOS

27. Dokumentus, susijusius su Aprašo nuostatų įgyvendinimu, saugo kompetentingas subjektas, vadovaudamasis Inspekcijos viršininko tvirtinamu dokumentacijos planu. Pranešimo formoje prašomi pateikti asmens duomenys, reikalingi identifikuoti asmenį sprendžiant klausimą dėl pranešėjo statuso jam suteikimo ir yra saugomi ne trumpiau kaip penkerius metus nuo jų gavimo dienos.

28. Inspekcijos darbuotojai, kurie pagal atliekamas funkcijas turi prieigą prie informacijos, kuriai pagal Pranešėjų apsaugos įstatymą taikomas reikalavimas užtikrinti konfidencialumą, yra supažindinami su atsakomybe už Pranešėjų apsaugos įstatyme ir kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (Aprašo 2 priedas) ir įsipareigoti neatskleisti tokios informacijos ar duomenų trečiosioms šalims, pranešti kompetentingam subjektui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui.

29. Asmenys, pažeidę Aprašo nuostatas, atsako teisės aktų nustatyta tvarka.

_____________